b'\n_START_ARTICLE_\nZlato mesto\n_START_SECTION_\nVsebina\n_START_PARAGRAPH_\nNeko\xc4\x8d sta \xc5\xbeivela kralj in kraljica, ki nista mogla imeti otrok. Nekega dne je kraljico obiskala vila sojenica. Naro\xc4\x8dila ji je, naj poje jerebi\xc4\x8dje jajce, \xc4\x8de si \xc5\xbeeli otroka. Kraljica je to povedala svojemu mo\xc5\xbeu, ta pa je dvornemu lovcu naro\xc4\x8dil naj mu prinese jerebi\xc4\x8dje jajce. Lovec je tri jajca prinesel kraljici, tri pa je pustil doma svoji \xc5\xbeeni. Obe \xc5\xbeeni sta pojedli jajca in kmalu ugotovili, da sta nose\xc4\x8di. Ko je napo\xc4\x8dil \xc4\x8das, je kraljica rodila tri deklice: Zlatolasko, Srebrnolasko in Bakrenolasko, lov\xc4\x8deva \xc5\xbeena, ki je pri porodu umrla pa tri sinove. Lovec je dal sinove v rejo medvedki, vol\xc4\x8dici in lisici, vendar jim je moral v zameno obljubiti, da ne bo ve\xc4\x8d pobijal \xc5\xbeivali njihove vrste._NEWLINE_Minilo je ve\xc4\x8d let in nekega dne so iz gradu izginile vse tri princeske. Ravno v tem \xc4\x8dasu pa so se k lovcu vrnili njegovi trije sinovi: Medve\xc4\x8dek, Vol\xc4\x8di\xc4\x8d in Lisjakec. Nekaj \xc4\x8dasa so ostali pri o\xc4\x8detu, nato pa so se odlo\xc4\x8dili, da poi\xc5\xa1\xc4\x8dejo izginule princeske. Odpravili so se v gozd in se tam utaborili. Vsak ve\xc4\x8der je eden od bratov ostal pri \xc5\xa1otoru, druga dva pa sta od\xc5\xa1la iskat princeske. Tisti, ki je ostal pri \xc5\xa1otoru, je imel nalogo, da kuha, vendar jim je pri tem nagajala skrivnostna starka, ki jim je kradla hrano. Ko je bil Lisjakec na vrsti za kuhanje, jo je ukanil in ji odrezal velik grd nos. Starka je nato pobegnila v duplino starega hrasta. Bratje so ji sledili in pri\xc5\xa1li do hrasta, kjer je Medve\xc4\x8dek podrl vrata. Tam so ugotovili, da je v hrastu velika jama. Po posvetu so se odlo\xc4\x8dili, da se bo Lisjakec spustil vanjo, ko pa bo hotel nazaj, bo le pocukal za vrv in brata ga bosta potegnila na povr\xc5\xa1je._NEWLINE_Tako se je Lisjakec spustil po vrvi in pri\xc5\xa1el v nov svet. Na poti, po kateri je hodil, je sre\xc4\x8dal \xc5\xbeenico, ki mu je povedala, da vse poti vodijo v zlato mesto. Lisjakec je hodil naprej in kmalu pri\xc5\xa1el v bakreno mesto, ki je bilo narejeno iz bakra. V gradu sredi mesta je na\xc5\xa1el Bakrenolasko. Povedal ji je, kako jo je na\xc5\xa1el, nato pa se je spopadel z enoglavim zmajem, ki jo je varoval. V dvoboju je zmagal in tako re\xc5\xa1il Bakrenolasko. Obljubil ji je, da se bo vrnil ponjo, ko re\xc5\xa1i \xc5\xa1e njeni sestri, in se odpravil naprej. Kmalu je pri\xc5\xa1el v srebrno mesto, kjer je bilo vse iz srebra, v gradu sredi mesta pa je bila zaprta Srebrnolaska. Povedal ji je za vse dotedanje prigode in jo osvobodil, ko je premagal njenega varuha - troglavega zmaja. Obljubil ji je, da se bo vrnil ponjo, ko najde \xc5\xa1e njeno sestro Zlatolasko, nato se je odpravil naprej. Pri\xc5\xa1el je v zlato mesto, kjer je bilo vse iz zlata. Sredi mesta je stal grad, v njem pa je bila Zlatolaska. Ko sta se sre\xc4\x8dala, sta se zaljubila in sklenila, da se poro\xc4\x8dita, ko se vrneta v zgornji svet. Tudi tu se je Lisjakec spopadel z varuhom, devetglavim zmajem, in tudi njega premagal._NEWLINE_Zlatolaska mu je povedala, da lahko s pomo\xc4\x8djo starkinega nosu pomanj\xc5\xa1a mesto in ga spravi v orehovo lupino. To je Lisjakec tudi storil in tako sta s seboj vzela tudi zlato mesto. Nato sta se vrnila \xc5\xa1e po drugi sestri in s seboj vzela tudi njuni mesti. Skupaj so se odpravili k jami, ki je vodila na zgornji svet. Najprej so se po vrvi povzpele princeske. Ko so pri\xc5\xa1le na povr\xc5\xa1je se je Bakrenolaska zaljubila v Medve\xc4\x8dka, Srebrnolaska pa v Vol\xc4\x8di\xc4\x8da, onadva pa prav tako vanju. Odlo\xc4\x8dili so se, da se poro\xc4\x8dijo, ko se vrnejo na doma\xc4\x8di grad._NEWLINE_Ko se je po vrvi vzpenjal Lisjakec, se je vrv strgala in mu onemogo\xc4\x8dila vrnitev na zgornji svet. Brata in princeske so bili \xc5\xbealostni, ker se jim Lisjakec ni javil, zato so se po\xc4\x8dasi odpravili proti gradu. Lisjakec pa je medtem na\xc5\xa1el hi\xc5\xa1o starke, kateri je odrezal nos in jo prepri\xc4\x8dal, da mu je dala metlo, s pomo\xc4\x8djo katere se je vrnil domov. Ko so princese in brata pri\xc5\xa1li do gradu, jih je \xc4\x8dakalo prijetno presene\xc4\x8denje - Lisjakec. Na gradu so priredili trojno poroko, vsak par pa se je naselil v svoje mesto, katerega so prinesli iz spodnjega sveta.'